
[bookmark: _Hlk158008212]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Generolo Jono Žemaičio Lietuvos karo akademija (toliau – Perkančioji organizacija) vykdomo pirkimo „Teritorijos apsaugos paslauga”, Nr. 8124352 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi). 
Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.
1. Dėl skelbimo apie pirkimą.
Skelbimo apie Pirkimą 2.1.4 papunktyje nurodytas teisinis pagrindas – Direktyva 2014/24/ES, tuo tarpu Pirkimo sąlygų 1.4 papunktyje nurodoma, kad Pirkimas vykdomas vadovaujantis Viešųjų pirkimų, atliekamų gynybos ir saugumo srityje, įstatymu. Pažymėtina, kad Įstatymo 24 straipsnio 5 dalyje nustatyta, kad skelbimas apie pirkimą ir išankstinis skelbimas yra pirkimo dokumentų sudedamoji dalis, o Įstatymo 24 straipsnio 6 dalyje nurodyta, kad pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus.
Atsižvelgiant į tai, kas išdėstyta, siūloma tikslinti skelbimą apie Pirkimą, pakeičiant jame nurodytą teisinį pagrindą.

2. Dėl pirkimo sąlygų.
Pirkimo sąlygų 1.2 papunktyje nustatyta, kad Pirkimą vykdo Gynybos resursų agentūra prie Krašto apsaugos ministerijos, tačiau Pirkimo komisija sudaryta Perkančiosios organizacijos vadovo 2026 m. balandžio 17 d. įsakymu Nr. V-330 „Dėl teritorijos apsaugos paslaugų viešojo pirkimo komisijos sudarymo“. Atkreiptinas dėmesys, kad nors Lietuvos Respublikos krašto apsaugos ministro 2007 m. liepos 30 d. įsakymu Nr. 768 „Dėl pirkimų organizavimo, kontrolės ir priežiūros krašto apsaugos sistemoje tvarkos aprašo, krašto apsaugos sistemoje centralizuotai perkamų prekių, paslaugų ir darbų sąrašo ir krašto apsaugos sistemoje atliekamų pirkimų kokybės reikalavimų nustatymo ir kokybės užtikrinimo tvarkos aprašo patvirtinimo“ patvirtinto Pirkimų organizavimo, kontrolės ir priežiūros krašto apsaugos sistemoje tvarkos aprašo 15.1. papunktyje įtvirtinta nuostata, jog pirkimo vykdytojo koordinuojamas pirkimas atliekamas perkančiosios organizacijos vardu, tačiau sistemiškai aiškinant viešuosius pirkimus reglamentuojančius teisės aktus bei siekiant skaidrumo, atsakomybės ir teisinio aiškumo principų, įtvirtintų viešųjų pirkimų reguliavime, tuo atveju, kai centrinė perkančioji organizacija atlieka viešojo pirkimo procedūrą kitos perkančiosios organizacijos vardu tai turi būti aiškiai nurodyta pirkimo dokumentuose, taip pat tai turi būti matoma Centrinėje viešųjų pirkimų informacinėje sistemoje (CVP IS). Atsižvelgiant į tai, rekomenduojama ateityje vykdant centralizuotus pirkimus, šią informaciją nurodyti ne tik pirkimo dokumentuose, bet ir prie CVP IS jungtis savo vardu.
Pirkimo sąlygų 17.1 papunktyje nurodyta, kad Viešojo pirkimo–pardavimo sutarties pagrindinės sąlygos pateikiamos 10 priede „Paslaugų viešojo pirkimo–pardavimo sutarties projektas“, tuo tarpu Pirkimo sąlygų 19 skyriuje nurodyta, kad Paslaugų viešojo pirkimo–pardavimo sutarties projektas pateikiamas 5 priede. Atsižvelgiant į tai, kas išdėstyta siūloma Pirkimo sąlygose patikslinti, kuriame priede yra pateikiamas Paslaugų viešojo pirkimo–pardavimo sutarties projektas.

3. Dėl kvalifikacijos reikalavimų.
3. 1. Pirkimo sąlygų 4 priedo „Sąlygos, kuriomis draudžiamas ir ribojamas tiekėjų dalyvavimas pirkime ir kvalifikaciniai reikalavimai tiekėjams“ II skyriaus „Kvalifikacijos reikalavimai“ 2 punkte nustatytas tiekėjų kvalifikacijos reikalavimas „Tiekėjo vadovas, už įslaptintos informacijos apsaugą atsakingas asmuo ir tiekėjo apsaugos darbuotojo statusą turintys tiekėjo darbuotojai (ne mažiau kaip 10 darbuotojų), vykdysiantys sutartį, privalo turėti teisę dirbti ar susipažinti su įslaptinta informacija, žymima slaptumo žyma „RIBOTO NAUDOJIMO“. Perkančioji organizacija nustato kvalifikacijos kartelę, kuri sutampa su maksimalia sutarties vykdymo apimtimi. Pagal viešųjų pirkimų praktiką, kvalifikacijos reikalavimai turėtų būti skirti įsitikinti tiekėjo pajėgumu vykdyti sutartį, o ne reikalauti pateikti visą galutinį rezultatą (visą suformuotą ir pilnai parengtą komandą) dar pradinėje stadijoje. Reikalavimas turėti 10 leidimus turinčių asmenų paraiškos teikimo dieną (2026-07-03) paslaugoms, kurios bus pradėtos teikti tik po 7 mėnesių (2027-02-01), galimai yra perteklinis. Tiekėjo personalo sudėtis per tokį laiką gali kisti dėl natūralios darbuotojų kaitos. Pirkimo dokumentuose nurodyta, kad darbuotojų sąrašai (6 priedas) teikiami su paraiška, tačiau pagal teisinę logiką, pilnas ir galutinis patikrintų darbuotojų sąrašas turėtų būti sutarties vykdymo sąlyga, o ne kvalifikacijos reikalavimas. Įstatymo 33 straipsnio 2 dalis aiškiai nurodo, kad minimalūs kvalifikacijos reikalavimai negali dirbtinai riboti konkurencijos ir privalo būti proporcingi pirkimo objektui. Reikalavimas turėti 10 darbuotojų su specifiniais leidimais jau paraiškos stadijoje sukuria palankesnes sąlygas tiems tiekėjams, kurie šiuo metu jau vykdo panašias sutartis (pvz., dabartiniam paslaugos teikėjui). Nauji rinkos dalyviai, net jei jie yra pajėgūs gauti tokius leidimus savo darbuotojams iki paslaugų pradžios (2027 m. vasario mėn.), yra eliminuojami, nes negali deklaruoti turintys 10 jau parengtų specialistų 2026 m. liepą. Leidimų dirbti su įslaptinta informacija gavimo procedūra yra ilga, todėl reikalavimas juos turėti „čia ir dabar“ visai komandai užkerta kelią tiekėjams, ketinantiems darbuotojus samdyti ar tikrinti specialiai šiai sutarčiai.
3. 2. Pirkimo sąlygų 4 priedo „Sąlygos, kuriomis draudžiamas ir ribojamas tiekėjų dalyvavimas pirkime ir kvalifikaciniai reikalavimai tiekėjams“ II skyriaus „Kvalifikacijos reikalavimai“ 4 punkte nustatytas tiekėjų kvalifikacijos reikalavimas „Per paskutinius 3 metus arba per laiką nuo tiekėjo įregistravimo dienos (jeigu tiekėjas vykdė veiklą mažiau nei 3 metus, iki paraiškų priėmimo termino pabaigos), tiekėjas turi būti tinkamai įvykdęs ir (ar) turi vykdyti 1 (vieną) ar daugiau apsaugos paslaugų sutartį (-is) <...>“, kai tuo tarpu Įstatymo 37 straipsnio 1 dalies 2 punkte įtvirtintas 5 (penkių) metų terminas.
Įvertinus tai, kas išdėstyta pirmiau, siūloma tikslinti Pirkime nustatytus kvalifikacijos reikalavimus.
Atsižvelgiant į nustatytus Pirkimo dokumentų trūkumus, Tarnyba rekomenduoja šį Pirkimą nutraukti, o prieš inicijuojant naujo pirkimo procedūras peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. 

Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3 ir 4 dalių nuostatomis. 

